पाएं अपने शहर की ताज़ा ख़बरें और फ्री ई-पेपरडाउनलोड करें
एमडी एनेस्थिसियोलॉजिस्ट की कमी के कारण जिला अस्पताल में महिलाओं काे सीजर डिलीवरी में परेशानी हाे रही है। अब तक डाॅ. नरेंद्र पवैया टीकाकरण व सैंपलिंग का काम देखने के साथ सीजर डिलीवरी भी कर रहे थे, लेकिन उनके आलीराजपुर स्थानांतरण से अब सीजर डिलीवरी के केस सीधे इंदाैर रैफर किए जा रहे हैं।
दाे दिन में सीजर डिलीवरी के दाे केस रैफर किए गए हैं। अब जिला अस्पताल प्रबंधन ने प्राइवेट डाॅक्टर प्रफुल्ल वर्मा से मदद मांगी है। छुट्टी पर चल रहे एक एनेस्थिसियोलॉजिस्ट के गुरुवार तक ज्वाइन करने की संभावना है। ऐसे में प्राइवेट डाॅक्टर के साथ जिला अस्पताल के दाेनाें एनेस्थीसिया विशेषज्ञाें की भी क्रमानुसार ड्यूटी जिला अस्पताल में लगाई जाएगी। संभवत: फिर परेशानी नहीं होगी।
चार पद स्वीकृत, लेकिन दाे पदाें पर ही नियुक्ति है
सिविल सर्जन डाॅ. अनुसुईया गवली के अनुसार जिला अस्पताल में एनेस्थिसिया विशेषज्ञ के चार पद स्वीकृत हैं और दाे ही पदाें पर डाॅक्टरों की नियुक्ति है। काेविड में ड्यूटी दे रहे एमडी एनेस्थिसिया विशेषज्ञ डाॅ. नीरज धुर्वे बीते कुछ दिनाें से अवकाश पर हैं। ऐसे में उनकी जगह एमडी एनेस्थिसिया विशेषज्ञ डाॅ. गिरिराज भूर्रा काे काेविड में भेजा गया है।
हालांकि इस दाैरान 22 अप्रैल काे कलेक्टर के आदेश पर डाॅ. पवैया ज्वाइन हाे गए थे। उनसे टीकाकरण, सैंपलिंग के अलावा ऑपरेशन भी कराए जा रहे थे। इसलिए इतनी परेशानी नहीं हाे रही थी। उनके जाने के बाद अब फिर परेशानी हाेने लग गई है।
दो बार स्टाफ ने डिलीवरी के लिए मना किया, ताबड़तोड़ ले जाना पड़ा इंदौर
केस 1: रीना चाैधरी काे 3 मई को जिला अस्पताल लाया गया था। ट्रामा सेंटर में भर्ती किया। परिजनाें से ब्लड की व्यवस्था करने काे कहा। वे ब्लड लेकर आए तो चढ़ाया नहीं और डिलीवरी कराने से मना कर दिया। महिला के पति राधेश्याम ने बताया डिलीवरी से मना करने पर हमने अफसरों को फोन लगाया।
शाम को रीना को फिर भर्ती कर लिया। रीना का ब्लड चढ़ाया और ऑपरेशन थिएटर में ले गए। दो घंटे बाद डॉक्टर बाहर आए और डिलीवरी से मना कर दिया। हम घबरा गए और ताबड़तोड़ व्यवस्था कर इंदौर एमवाय लेकर पहुंचे। रात 11.55 बजे रीना ने बेटे काे जन्म दिया। राधेश्याम के अनुसार पेट में गंदा पानी जमा हाेने से बेटे को आईसीयू में रखा गया है, जबकि पत्नी स्वस्थ है।
सीजर डिलीवरी के लिए सुबह 10.28 बजे भर्ती किया शाम 4.30 बजे रेफर कर दिया
केस 2: स्वास्थ्य विभाग के अनुसार अंबापुरा निवासी शिवकुंवर काे 4 मई की सुबह 10.28 बजे भर्ती किया था। सीजर डिलीवरी हाेना थी, डाॅक्टर नहीं थे। शाम 4.30 बजे गर्भवती काे रेफर कर दिया गया। नर्साें ने बताया कि फिलहाल महिला की हालत कैसी है ये उन्हें नहीं पता है।
अस्पताल में दो दिन एनेस्थिसियोलॉजिस्ट नहीं होने से सीजर नहीं किया जा रहा है। इमरजेंसी होने पर इंदौर तक लाने में काफी समय लग जाता है। ऐसे में यह बहुत रिस्की होता है। कोरोना के समय में बाहर जाना खतरनाक होता है। ऐसे में प्रशासन को जल्द ही यहां डॉक्टर की व्यवस्था करना चाहिए।
चार सामान्य डिलीवरी के मुकाबले सीजर एक भी नहीं
जिला अस्पताल में एनेस्थीसिया विशेषज्ञाें की कमी का असर ऐसा है कि अस्पताल में राेजाना अमूमन 4 से 5 सीजर डिलीवरी हाेती हैं, बुधवार काे चार सामान्य के मुकाबले एक भी सीजर डिलीवरी नहीं हुई है। स्टाफ नर्साें द्वारा बताया जा रहा है कि सीजर डिलीवरी का केस नहीं आया।
डाॅक्टरों की कमी के कारण एक महीने में 65 सीजर डिलीवरी हाे रही है। जो पहले 85 से 90 तक हाेती थी। काेराेना के डर से गर्भवती निजी अस्पताल जा रही है। यही कारण है कि पहले 550 से 600 सामान्य डिलीवरी जिला अस्पताल में हाेती थी। इसके मुकाबले अब 400 से 430 डिलेवरी ही रही है।
निजी डॉक्टर ने सहमति दी है
निजी अस्पताल के डॉक्टर प्रफुल्ल वर्मा से बात हुई है। उन्हाेंने इमरजेंसी में सेवा देने की सहमति दी है। छुट्टी पर चल रहे डाॅ. नीरज धुर्वे से फाेन पर बात कर ड्यूटी ज्वाइन करने काे कहा है। गुरुवार तक वे आ जाएंगे। डाॅ. धुर्वे और डाॅ. भूर्रा की ड्यूटी 15-15 दिन के लिए जिला अस्पताल और काेविड वार्ड में लगाई जाएगी। दाेनाें डाॅक्टराें काे भी स्वतंत्र किया जाएगा कि वे कितने दिन ड्यूटी करना चाहेंगे।
डाॅ. अनुसुइया गवली, सिविल सर्जन, जिला अस्पताल
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn